Rekja nornaofsóknir til svepps sem síðar nýttist í lyf , Magnús Jóhannsson fer yfir þessa sögu Talið er að fjölmargir Evrópubúar hafi verið sakaðir um galdra og líflátnir vegna fólks sem þjáðist í raun af ofskynjunum . Enn tíðkast galdraofsóknir í heiminum þar sem fólk mætir sömu örlögum og það gerði í galdrafári Evrópu á 16. öld Þúsundir , mestmegnis eldri konur og börn , eru sökuð um galdra á ári hverju . Þetta kemur fram í skýrslu Sameinuðu þjóðanna sem Magnús Jóhannsson , læknir og prófessor emeritus , vísaði í í fyrirlestri sínum um korndrjóla og galdra . Það var á fundi Félags áhugamanna um sögu læknisfræðinnar í Þjóðminjasafninu um miðjan nóvembermánuð . Skýrslan er frá árinu 2009 . Hann segir að þeim sem sökuð séu um galdra sé oft útskúfað úr fjölskyldum sínum og samfélögum og myrt í mörgum tilfellum . Mynd / gag . Magnús hitti blaðamann Læknablaðsins eftir fundinn og nefndi að í Sádí-Arabíu mætti dæma fólk til dauða fyrir galdra . Þeir valdi ugg í mörgum Afríkuríkjum , Papúa Nýju-Gíneu , Nepal , Indlandi , Indónesíu og nokkrum löndum í Rómönsku-Ameríku . Hann rakti einnig galdraofsóknirnar í Evrópu frá 1500 og sagði að rekja mætti galdraofsóknir á þeim tíma til eitrunar í korndrjólum . Korndrjólar á Íslandi „ Þessar galdraofsóknir nú eru annars staðar í heiminum en í Evrópu en aftökuaðferðirnar eru ekki aðrar en voru hér . Fólk er brennt á báli , hengt og pyntað , “ segir hann og vonar að Sameinuðu þjóðirnar ráðist brátt í að skoða stöðuna nú 10 árum eftir fyrri skýrslu . Ljóst sé að galdrar tilheyri ekki eingöngu fortíðinni . Trérista frá 1517 af heilögum Anton sem var portúgalskur dýrlingur kenndur við Padúa . Hann var vinsæll verndari og eitt af því góssi sem hann hélt verndarhendi yfir var tapað / fundið , hann var líka verndari fátækra , fiskimanna og ferðamanna . Hans banamein var ergót-eitrun . Annað heiti veikinnar er Saint Anthony's Fire . Sjúklingurinn fékk ofskynjanir , svarta útlimi og rann á þá æði . Á miðöldum voru þessi teikn talin af trúarlegum toga og dæmi um illa anda , en var raunar sýking sem átti sér mun jarðneskari og nærtækari skýringar . Þetta fyrirbæri var kallað ignis sacer ( heilagur eldur ) . Sérstakir spítalar voru reistir til að glíma við veikina og þar unnu munkar af reglu heilags Anthony frá Egyptalandi . Veikin var síðan kennd við hann , Saint Anthony's Fire . Mynd birt með leyfi Getty Images . Hann segir að sveppurinn claviceps purpurea sem finnst í korni og rúgi sé talinn hafa verið uppspretta galdraásakana vegna ergótisma-eitrunar af völdum þeirra . Korndrjólar finnast um allan heim , líka á Íslandi . „ Ég hef leitað hans tvisvar sinnum og fundið í bæði skiptin á suðurströnd Íslands , milli Óseyrarbrúarinnar og Þorlákshafnar , í melgresinu , “ segir Magnús . Mörg virk efni séu í sveppnum og sum virki svipað og LSD og valdi ofskynjunum . „ Þau virka á úttaugakerfið . Æðar herpast saman og leg . “ Hann segir ergótisma-eitruninni hafa verið viðhaldið hér áður þar sem fólk hafi borðað sveppinn í brauði , kökum og grautum og ekki hætt þegar einkennin komu upp . „ Fólk fær geðveikiseinkenni , ofskynjanir , ranghugmyndir , getur farið í geðrof . Finnur kvíða og ótta . Getur fengið drep í útlimi því æðarnar herpast svo skarpt saman , “ segir Magnús . Útlimir hafi getað dottið af og konur misst fóstur því legið herptist svo skarpt saman . „ Húsdýrin veiktust líka . Brjóstmylkingar gátu fengið þetta með móðurmjólkinni og fólki fundust þetta dularfull einkenni og engin lækning var þekkt , “ lýsir hann . „ Stundum gekk þetta sem faraldur í Evrópu . Ef veturnir voru kaldir og vorið blautt var mikil hætta á þessu . Líka á votviðrasömum sumrum . Þetta getur verið mismunandi eftir afbrigði sveppsins , veðráttunni , jarðvegi , landsvæði , korntegund . Einkennin voru því ekki alltaf eins , “ segir hann . „ Svo skipti erfðabreytileiki sjúklinga máli . Í sama faraldrinum gat einn fengið önnur einkenni en annar , “ segir hann . „ Það er þekktur breytileiki í sumum lifrarensímum og flutningsprótínum sem getur skýrt það . “ Hann segir að vegna vanþekkingarinnar og ólíkra sjúkdómseinkenna hafi fólk leitað skýringa og fundið í nornum og göldrum þeirra . Ein af aðferðunum til að komast að því hver ætti að hafa verið að verki hafi verið að setja þvag sjúklingsins í köku og láta sjúklinginn snæða . Hann hafi þá átt að geta gefið upp hver væri sökudólgurinn . „ Oftast voru konur nefndar . Þær voru pyntaðar og fengnar til að játa . Ein af aðferðunum til að reyna hvort þær væru sekar eða saklausar var að binda þær á höndum og fótum , henda í vatn . Ef þær sukku og drukknuðu voru þær saklausar . Ef þær flutu voru þær nornir og brenndar á báli . Dauðadómur hvort sem var . “ Hann segir að menn hafi skoðað hvort galdraofsóknirnar tengist korndrjólum og ljóst sé að það geri þær að einhverju leyti . Metsölubók í 100 ár Magnús talaði um bókina Nornahamarinn . Höfundar voru tveir þýskir guðfræðingar . Bókin var gefin út 1486 og var handbók nornaofsókna og gaf leiðbeiningar um hvernig mætti finna , pynda og lífláta nornir . Bókin var mest prentaða og selda bókin í Evrópu í heila öld , fyrir utan Biblíuna . „ Færa má rök fyrir því að ergótismi og Nornahamarinn hafi á tímabili ýtt mjög undir nornaofsóknir , þótt fleira komi til , “ segir hann . Galdraofsóknir eiga sér langa sögu í Evrópu . Þær blómstruðu á árunum 1500 - 1700 en mun síðar hér á landi og beindust þá mest gegn körlum sem ristu galdrastafi . Talið er að 50 - 100.000 nornir og galdramenn hafi verið tekin af lífi á þessu tímabili . Magnús segir að hefði fólk áttað sig á upprunanum og hætt að borða kornið hefði eitrunin rjátlast af þeim á nokkrum dögum . „ En þeir vissu það ekki og fólk hélt áfram að borða matinn , “ segir hann . Hann segir í dag strangt eftirlit með korndrjólum , sérstaklega þar sem rúgur sé ræktaður . Strax á 18. öld hafi menn fundið leiðir til að losa sveppinn frá korni fyrir notkun . Magnús segir korndrjólana hafa nýst í lækningaskyni . Um 1800 hafi verið farið að kanna hvort nota mætti þá til lækninga . Ergótamín sé æðaherpandi og notað við mígreni , metýsergíð varni mígreni og metýlergómetrin sé legherpandi og hafi verið notað í fæðingu . Magnús Jóhannsson , prófessor emeritus , segir að í Heimskringlu Snorra Sturlusonar sé Magnús II Haraldsson Noregskonungur nefndur . Hann hafi ekki verið konungur nema í þrjú ár . „ Þá dó hann . Ég held hann hafi dáið 24 ára gamall . Í Heimskringlu stendur að hann hafi dáið úr reformasótt og því hefur verið haldið fram að reformasótt sé ergótismi . “